Alexander Jurjewitsch Kaleri

**Alexander Jurjewitsch „Sascha“ Kaleri** (russisch: Александр Юрьевич Калери; * 13. Mai 1956 in Jūrmala, Lettische SSR) is en russisch Kosmonaut. 

Alexander Kaleri hett en Afsluss vun dat Moskauer Institut för Physik un Technologie.

Van 1979 an hett he för RKK Energija an de Entwicklung vun de Ruumstatschoon Mir arbeit. 1984 wurr he as Kosmonaut utwählt un keem in de Folgetiet to bitlang fiev Missionen. 

## Sojus TM-14
Bi disse Mission ünner dat Kommando vun Alexander Stepanowitsch Wiktorenko, de sien darten Ruumfloog maken dee, weer Kaleri as Bordingenieur indeelt. Dat weer de eerste russische Mission, nahdem dat de Sowjetunion nich mehr geev. As Wetenschapskosmonaut weer de Düütsche Klaus-Dieter Flade mit an Bord. De Start weer an' 17. März 1992 un Teel weer de Ruumstatschoon Mir. Wiktorenko un Kaleri bleeven up de Ruumstatschoon as elfte Langtietbesatten, wiels Flade mit de Mannschap von Sojus TM 13 (Alexander Alexandrowitsch Wolkow un Sergei Konstantinowitsch Krikaljow) torüchfleegen dee. An' 10.August gung hör Mission to Enn', nahdem de twalfte Stammbesatten ( Anatoli Jakowlewitsch Solowjow un Sergei Wassiljewitsch Awdejew) tosommen mit den Franzoosen Michel Tognini) up de Ruumstatschoon ankommen weer. Tognini ist denn gemeensam mit Wiktorenko un Kaleri weer to de Eer torüchkehrt.

## Sojus TM-24
Wedderum as Bordingenieur insett keem he ünner dat Kommando vun Waleri Grigorjewitsch Korsun an' 17. August 1996 to sien tweeten Ruumfloog. Mit an Bord weer de franzöösch Wetenschapskosmonautin Claudie Haigneré. He un Korsun weern de 22. Stammbesatten vun de Ruumstatschoon Mir. Se hemm de 21. Stammcrew (bestahnd ut Juri Onufrijenko un Juri Ussatschow, as ok de US-Amerikanerin Shannon Lucid, aflöst. Nah twee Week an Bord is Haigneré tosommen mit  Onufrijenko un Ussatschow in Sojus TM-23 to de Eer torüchkehrt, wiels Lucid an Bord vun de Mir bleev. Nah rund 196 Daag weer de Mission vun Korsun un Kaleri to Enn' un se sünd an' 2. März 1997 weer land. Mit an Bord weer nu statt Haigneré de Düütsche Reinhold Ewald, de mit de Aflösecrew (bestahnd ut Wassili Ziblijew un Alexander Lasutkin (un intüschen ok Jerry Linenger) nah de Mir för en Körtupenholt kommen weer.

## Sojus TM-30
Kommandant bi dissen letzten Sojus-Floog mit rein russisch Mannschap, de an' 4. April 2000 starten dee, weer Sergej Wiktorowitsch Saljotin. Kaleri weer weer de Bordingenieur. Beid weern ok de 28. un letzte Stammmannschap vun de Mir. Nah meest 73 Daag Düer weer ok disse Mission afslooten. De Landung weer an' 16. Juni 2000.

## Sojus TMA-3
Nunmehr as Kommandant is Kaleri an' 18. Oktober 2003 to de Internatschonale Ruumstatschoon (ISS) flagen. Mit an Bord weer de Astronaut Colin Foale un de spaansch Ruumfohrer Pedro Franciso Duque, de an Bord vun de ISS bleev, wiels Foale und Kaleri (de achte Stammcrew vun de ISS) tosommen mit den nedderlannschen Ruumfohrer André Kuipers, nah 194 Daag an' 30. April 2004 weer land sünd. 

## Sojus TMA-01M
För den Jumfernfloog vun den neen Sojus-Typ wurr mit Kaleri een vun de erfohrensten Kosmonauten as Kommandant utwählt. Bordingenieur weern Oleg Iwanowitsch Skripotschka un de Amerikaner Scott Joseph Kelly. De Start to de Internatschonale Ruumstatschoon weer an' 7. Oktober 2010, un de Crew weer Deel vun de ISS-Expeditschonen 25 und 26. Nah rund 157 Daag weer de Mission to Enn' un se sünd an 16. März 2011 land. 

Mit 769 Daag in’t  All liggt Kaleri achter Gennadi Padalka un Sergei Krikaljow up Platz&nbsp;3 vun de Ranglist vun de längste Tiet in’ Weltruum. 

Kaleri is verheiraadt un hett een Kind.

## Weblenken

* Körtbiografie bi spacefacts.de
* NASA-Biografie (engelsch)